
Σχολεία υπό Κατάρρευση: Εκεί που το Μέλλον Σβήνει στην Κιμωλία
Να γίνει η κραυγή μας αγωνιστική διεκδίκηση
Το τελευταίο διάστημα η Δευτεροβάθμια Εκπαίδευση και στο Νομό Κεφαλονιάς - Ιθάκης βιώνει την τέλεια έκπτωση και παρακμή της σε όλα τα επίπεδα και σε όλους τους τομείς, με αποκλειστική ευθύνη της Κυβέρνησης και της ακολουθούμενης διαχρονικά αντιεκπαιδευτικής πολιτικής.
Η παραπάνω πολιτική βρίσκεται στο απόγειό της και στην εκπαίδευση στο νομό μας  τροφοδοτώντας την κρεατομηχανή του πολέμου που προετοιμάζεται με γοργούς ρυθμούς για να εξασφαλίσει όπως πάντα τα κέρδη των ομίλων. 
Αυτή  η πολιτική, στα σχολεία της δευτεροβάθμιας εκπαίδευσης, εκφράζεται με 30 και πλέον κενά εκπαιδευτικού προσωπικού και με πάνω από 600 διδακτικές ώρες χαμένες ανά εβδομάδα, ακόμη και σε γραπτώς εξεταζόμενα πανελληνίως μαθήματα (Μαθηματικά κατεύθυνσης, Πληροφορική, Γεωπόνος, Φυσική Αγωγή κ.α.)
Εκφράζεται επίσης με πολυπληθή τμήματα 25-26-27 μαθητών, με συγχωνεύσεις τμημάτων και καταργήσεις ειδικοτήτων, με ρημαδιό τη σχολική στέγη ( 5 σχολεία σε κοντέινερ 12 χρόνια τώρα), με πλήρη εγκατάλειψη του εκπαιδευτικού προσωπικού στη μοίρα του (φτωχοποιημένο και εντατικοποιημένο να συμπληρώνει ωράριο μέχρι και σε τέσσερα σχολεία χωρίς μεταφορικά μέσα, με τους αναπληρωτές και πρωτοδιόριστους να ζουν με 850 ευρώ και πανάκριβη στέγη), με σχολεία «παρίες» λόγω υποχρηματοδότησης των λειτουργικών αναγκών, με κατηγοριοποίηση των σχολείων ( μεθοδεύεται η ίδρυση πειραματικού σχολείου), με το «εθνικό απολυτήριο» και άλλες αντιεκπαιδευτικές επιλογές να οδηγούν στην βίαιη εκδίωξη της πλειοψηφίας των μαθητών από τα ΓΕΛ-ΕΠΑΛ,  με στόχο να στραφούν νωρίς στην κατάρτιση κ.α. 
Η παραπάνω σκληρή πραγματικότητα δεν εξωραΐζεται και αποκαλύπτει πόσο ακριβά μαθητές, γονείς και εκπαιδευτικοί πληρώνουν το «μάρμαρο» της πολιτικής που αντιμετωπίζει ως «κόστος» το δικαίωμα στην παιδεία και στην εκπαίδευση.
Το Δ.Σ. της ΕΛΜΕΚΙ στην πρόσφατη παράσταση διαμαρτυρίας στην ΔΔΕ Κεφαλονιάς – Ιθάκης, απόντος για άλλη μια φορά  του Δ/ντη, κατήγγειλε την παραπάνω κατάσταση και απαίτησε να καλυφθούν αμέσως όλα τα κενά. Κατήγγειλε επίσης τη λογική του υπουργείου που επιδιώκει μέσα από τον χαρακτηρισμό κάποιων από τα παραπάνω κενά ως «ανελαστικά», να μην καλύψει ποτέ τα υπόλοιπα «ελαστικά»! Τόνισε επίσης ότι η αυτοθυσία και η  εντατικοποίηση των εκπαιδευτικών, που τρομοκρατούνται σε αυτές τις συνθήκες με πειθαρχικά και την αντιδραστική «αξιολόγηση» προκειμένου να διαχειρίζονται αυτήν την άθλια κατάσταση, σώζει ότι μπορεί να σωθεί. Ωστόσο καμιά προσπάθεια όσο φιλότιμη και αν είναι από τους εκπαιδευτικούς δεν μπορεί να καλύψει τις παραπάνω τραγικές ελλείψεις. 

 Το Δ.Σ. της ΕΛΜΕΚΙ καλεί σε συντονισμένη δράση μαθητές, γονείς, εκπαιδευτικούς για να διεκδικήσουμε τα αυτονόητα. Αποτελεί πρόκληση και κοροϊδία οποιαδήποτε προσπάθεια εξωραϊσμού και συγκάλυψης της παραπάνω άθλιας κατάστασης  που θυμίζει άλλες εποχές,  από τους υπηρεσιακούς και τους κυβερνητικούς παράγοντες (διευθυντή ΔΔΕ, Βουλευτή, Υπουργείο), αλλά και από την τοπική διοίκηση (Δήμοι και ΠΙΝ). 
Τώρα είναι η ώρα της δράσης. Οι σύγχρονες ανάγκες μας πρέπει να βγουν στο προσκήνιο.
Απαιτούμε άμεσα:
· Να καλυφθούν και τα 31 κενά εκπαιδευτικών σε όλα τα σχολεία του νομού και να μην υπάρξει κανένας διαχωρισμός τους σε «ανελαστικά» και «ελαστικά».
· Άμεση κάλυψη όλων των κενών στην Παράλληλη Στήριξη, με έναν εκπαιδευτικό για κάθε μαθητή/μαθήτρια που έχει ανάγκη υποστήριξης.
· Κάλυψη όλων των κενών σε μαθήματα αισθητικής αγωγής χωρίς περικοπές και υποβάθμιση των καλλιτεχνικών μαθημάτων.
· Πλήρη καταγραφή και δημοσιοποίηση όλων των πραγματικών εκπαιδευτικών κενών.
· Μαζικούς μόνιμους διορισμούς με βάση τις πραγματικές ανάγκες των σχολείων.
· Καμία συγχώνευση ή σύμπτυξη τμημάτων για να «εξοικονομηθεί» προσωπικό.
· Επαρκή κρατική χρηματοδότηση για τη λειτουργία των σχολικών μονάδων.
· Σταθερό και μόνιμο εκπαιδευτικό προσωπικό σε όλες τις δομές και όλες τις ειδικότητες.
Καλούμε Συλλόγους Γονέων και Κηδεμόνων, 15μελή μαθητικά συμβούλια, και εκπαιδευτικούς σε σύσκεψη για τον περαιτέρω σχεδιασμό και την κλιμάκωση του αγώνα μας για ένα σύγχρονο Δημόσιο και Δωρεάν Σχολείο, ανάλογο των αναγκών μας, την Παρασκευή 16 Οκτώβρη στο 2ο ΓΕΛ Αργοστολίου στις 6.30μ.μ.
Αργοστόλι, 11/10/2026
Το Δ.Σ. της ΕΛΜΕ-ΚΙ

